กรณ์อยากรวมแบงก์รัฐ
กรณ์ตั้งท่าจับธนาคารรัฐควบรวมบริการ เพิ่มประสิทธิภาพเลิกงานซ้ำซ้อนไม่แย่งลูกค้ากัน
22 พ.ย. 2553

กรณ์ตั้งท่าจับธนาคารรัฐควบรวมบริการ เพิ่มประสิทธิภาพเลิกงานซ้ำซ้อนไม่แย่งลูกค้ากัน
แหล่งข่าวกระทรวงการคลัง เปิดเผยว่า ในการประชุมผู้บริหารระดับสูงกระทรวงการคลังเมื่อวันที่ 2021 พ.ย. 2553 ที่เมืองพัทยา นายกรณ์ จาติกวณิช รมว.คลัง ได้เรียกประชุมผู้บริหารสถาบันการเงินของรัฐทั้งหมด เพื่อหายุทธศาสตร์การให้บริการร่วมกันให้มีประสิทธิภาพมากขึ้น เนื่องจากที่ผ่านมาเห็นว่ายังไม่มีความร่วมมือกันในด้านต่างๆ อย่างที่ควรจะเป็น
“รมว.คลัง ต้องการให้สถาบันการเงินของรัฐพลิกบทบาทเลย เพราะตอนนี้ต่างคนต่างเป็นอิสระ ไม่มีการประสานกันเลย ทำให้เกิดความลักลั่น บางแห่งสามารถระดมทุนได้ต่ำ แต่ขณะที่บางแห่งมีต้นทุนเงินสูง และบางแห่งก็แข่งกันแย่งลูกค้า” แหล่งข่าวเปิดเผย
แหล่งข่าวเปิดเผยว่า ปัจจุบันมีเพียงธนาคารเพื่อการเกษตรและสหกรณ์การเกษตร (ธ.ก.ส.) ที่มีการให้บริการที่ชัดเจน ส่วนธนาคารออมสินก็ยังมีการปล่อยสินเชื่อที่ซ้ำซ้อนกับธนาคารอาคารสงเคราะห์ (ธอส.) ซึ่งควรจะมีการหารือร่วมกันเพื่อไม่ให้เกิดการแย่งลูกค้า
นอกจากนี้ ธนาคารเพื่อการพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ ก็มีต้นทุนในการระดมเงินปล่อยกู้สูง ตรงส่วนนี้ก็น่าจะมีความร่วมมือกับธนาคารออมสินเพื่อให้ช่วยระดมเงินกู้ที่มีต้นทุนต่ำมาปล่อยกู้ได้
แหล่งข่าวเปิดเผยว่า ในเบื้องต้นนายอารีพงศ์ ภู่ชอุ่ม ปลัดกระทรวงการคลัง ได้เสนอให้สถาบันการเงินของรัฐทุกแห่งเริ่มร่วมมือกันให้บริการ โดยให้มีการใช้เอทีเอ็มร่วมกันก่อน โดยได้มอบให้ไปพิจารณาว่าจะดำเนินการได้อย่างไร เพื่อให้ใช้ทรัพยากรร่วมกัน โดยที่ต่างคนต่างทำ ส่งผลให้การลงทุนซ้ำซ้อน
ทั้งนี้ คาดว่าหลังจากความร่วมมือดังกล่าวสามารถเดินหน้าไปได้ ก็จะให้มีความร่วมมือกันในเรื่องของการเงิน เช่น ให้ธนาคารออมสินที่สามารถระดมเงินได้ถูก ก็เป็นแหล่งเงินให้กับสถาบันการเงินที่รับเงินฝากไม่ได้และต้องไปกู้ในต้นทุนที่สูง
แหล่งข่าวเปิดเผยว่า นายกรณ์ยังได้มอบหมายให้สถาบันการเงิน โดยเฉพาะ ธ.ก.ส. และธนาคารออมสิน กำหนดแนวทางการบริการไมโครไฟแนนซ์ให้ชัดเจน เพื่อให้การบริการทางการเงินกับประชาชนฐานรากให้เข้าถึงแหล่งเงิน ไม่ไปเป็นหนี้นอกระบบ
สำหรับการประชุมผู้บริหารระดับสูงของกระทรวงการคลังนี้ ไม่มีใครยอมเปิดเผยรายละเอียดเรื่องโครงสร้างภาษีที่จะมีการเสนอ ครม. ให้ปรับปรุงครั้งใหญ่แต่อย่างใด